
Vă înaintăm, alăturat, Raportul asupra proiectului de Lege pentru aprobarea Ordonanţei Guvernului nr.6/2003 privind acordarea unor facilităţi populaţiei pentru plata energiei termice, trimis Comisiei noastre în vederea dezbaterii şi avizării în fond, cu adresa nr.17 din 3 februarie 2003. 

 PRESEDINTE,

IOAN OLTEAN

RAPORT  

asupra proiectului de Lege pentru aprobarea Ordonanţei Guvernului nr.6/2003 privind acordarea unor facilităţi populaţiei pentru plata energiei termice



1. Cu adresa nr.17 din 3 februarie 2003, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu proiectul de Lege pentru aprobarea Ordonanţei Guvernului nr.6/2003 privind acordarea unor facilităţi populaţiei pentru plata energiei termice.



La întocmirea Raportului s-a avut în vedere: 

· avizul Comisiei juridice, de disciplină şi imunităţi nr.17 din 19.02.2003;

· avizul Comisiei pentru industrii şi servicii nr.23/38 din 05.03.2003;

· avizul Consiliului Legislativ nr.107 din 23.01.2003; 



Proiectul de lege a fost dezbătut şi avizat în fond, în procedură obişnuită, în şedinţa din 11 martie 2003.



Proiectul de lege are ca scop eliminarea acelor disfuncţionalităţi care au condus la incapacitatea unui număr important de utilizatori să-şi achite facturile pentru energia termică şi apa caldă menajeră în perioada de iarnă, incapacitate care a condus, la rândul ei, la blocajul financiar al furnizorilor şi distribuitorilor de energie termică şi, respectiv, al furnizorilor de gaze naturale, cărbune şi combustibili petrolieri.



Comisia pentru administraţie publică, amenajarea teritoriului şi echilibru ecologic, propune Plenului Camerei Deputaţilor respingerea proiectului de lege din următoarele motive: 



- prevederile Ordonanţei Guvernului nr.6/2003 au fost incluse în obiectul de reglementare al Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice, alcătuind un capitol distinct, Capitolul III, intitulat Facilităţi acordate populaţiei pentru plata energiei termice. 



- prin art.26 lit.c) din Ordonanţa de urgenţă a Guvernului nr.5/2003 se abrogă Ordonanţa Guvernului nr.6/2003, aşa încât prezentul proiect de lege a rămas fără obiect. 



2. Prin obiectul de reglementare şi conţinutul său, proiectul de lege face parte din categoria legilor ordinare.



3. La lucrările Comisiei au fost prezenţi 24 de deputaţi, din totalul de 26 membri ai Comisiei.



Raportul Comisiei a fost adoptat cu 18 voturi pentru şi 1 abţinere.


PREŞEDINTE,




SECRETAR,

IOAN OLTEAN



KOVACS CSABA TIBERIU

Expert parlamentar:

Stelian Androne

